Пърси Биш Шели
Елада: Хор

Превод от английски: Илия Люцканов, 1959

chitanka.info

Отново ще настъпи златен век,

завръщат се годините щастливи:

като змия пред пролетния ек

земята хвърля дрехите си сиви.

И всеки храм, и всеки трон поломен

едва мъжди като забравен спомен.

Елада пак издига върхове

сред по-спокойни, стихнали води.

И нов Пеней[1] потоците зове,

изгреят ли предутринни звезди.

По-китна Темпи[2] днес се зеленее,

Цикладите[3] младеят сред Егея.

По-гордо „Арго“[4] в бурите хвърчи,

в Колхида нова плячка тай намира

И нов Орфей с разплакани очи

обича, пее, страда и умира.

Друг Одисей Калипсо ще напусне,

към родната Итака ще се впусне.

О, в Троя не ровете из пръстта:

смъртта и днес царува по земята.

С отрова не хабете радостта,

що носи на борците свободата,

макар че по-коварен Сфинкс убива

с загадки, непознати и за Тива.

Тук друга Атина ще се въздигне

и само славата й величава

до времената бъдни ще достигне.

Нали тук нищо вечно не остава

освен руини, скрити във земята,

и светла мъдрост — дар от небесата?

След дълъг сън Сатурн[5] и Афродита

по-умни ще възкръснат, по-добри

от множеството божества, които

човек несъвършени сътвори.

Пред тях ще носят вече не кръвта

на жертвите, а радостни цветя.

О, спри! Омразата, ако се върне с тях?

Не бива пак — убийства и страдания!

До дъно не допивай — имай страх

от чашата е зловещи предсказания!

Светът е морен от изстрадани години,

той мир ще найде, или ще загине!

1821

(Шели написва драматичната поема „Елада“ в 1821 година, годината, когато свободолюбива Европа със съчувствие следи героичните усилия на гръцкия народ да извоюва свободата си.)

[1] Пеней — река в Тесалия, която прекосява долината Темпи и се влива в Солунския залив. ↑

[2] Темпи — долина, врязана дълбоко между планините Олимп и Осса; от древни времена прочута с         красотата си. ↑

[3] Циклади — група острови в Бяло море. ↑

[4] Арго — корабът, с който Язон тръгнал да странства, дирейки златното руно. ↑

[5] Сатурн — царството на Сатурн се смята като епоха на изобилие, правда и свобода. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.